ཕུན་རྣམ་ལ་སྨྲ་བ་ཅི་ཡང་མེད་པར་ཁ་རོག་གེར་འདུགད་ལྟ་ཁོ་ལ་སྔོན་ཆད་འཁོར་གསུམ་བདལ་གཏོང་བྱ་འཕུར་བ་བཞིན་མདུན་དུ་གཏོང་དུས་ཀྱི་ལུས་ལ་གཤོག་ཟུང་ཐོགས་པ་ལྟ་བུའི་སྤོབས་པ་དང་ཉམས་སྣང་དེ་གཏན་ནས་མཐོང་རྒྱུ་མི་འདུགཡང་གཅིག་བཤད་ན།ད་ཆ་ཁོ་ནི་རྡོ་ཕོག་པའི་བྱེའུ་ཆུང་རྨས་མ་ཞིག་དང་འདྲ་བར།མགོ་བོའི་ངོས་ནས་དམར་ལམ་ལམ་གྱི་ཁྲག་དམར་བཞུར་ཞིང་།དེ་ལས་སྙིང་ན་བ་ཞིག་ལ།སྔོན་ཆད་ཁོས་འཁོར་གསུམ་བདལ་གཏོང་བཏང་སྟེ་ཉིན་ཞིག་ལ་ལྷ་མཛེས་དང་འཕྲད་ན་བསམས་ཀྱང་།མོ་དང་འཕྲད་པའི་སྐལ་བ་གཏན་ནས་མ་རྙེད།དེ་རིང་མི་ཚོགས་ཀྱིས་བཀང་བའི་ལམ་བཞི་མདོ་ཁ་དེ་རུ།རང་ཉིད་ལ་འགྲིམ་འགྲུལ་གྱི་ཆག་སྒོ་འབྱུང་དུས་མི་སུ་དང་འཕྲད་མ་འདོད་ཀྱང་།ལས་དབང་གིས་བསམ་གཟས་ནས་ཁོ་ལ་ཀུ་རེ་རྩེད་པ་དང་འདྲ་བར།ཏག་ཏག་ལྷ་མཛེས་དང་འཕྲད་པ་མ་ཟད།དེ་བས་སྔོན་ཆད་རང་ཉིད་ལྷ་ཀླུ་ཟམ་ཁར་འགྲེང་སྟེ་ལས་སྒུག་བྱེད་དུས་ཀྱི་ལས་རོགས་མང་པོ་དེ་འདྲའི་མདུན་དུ་མོ་དང་ངོ་འཕྲད་བྱུང་བས།ཁོའི་སེམས་པ་བློང་བློང་པོར་མ་འགྱུར་བ་ག་ལ་སྲིད།ཇི་ལྟར་བཤད་ཀྱང་།ཁོ་རང་ཡང་སྐྱེས་པ་ཁྱོ་ག་ཞིག་ཡིན་པས།རང་མཉམ་གྱི་ལས་རོགས་ཚོའི་མདུན་དུ་རང་གི་ཉམ་ཐག་པའི་ཚུགས་ཀ་དེ་སྟོན་འདོད་ག་ལ་ཡོད།མ་གཞི་བྱས་ན་ཁོས་ད་བར་དུ་ལྷ་མཛེས་དང་འཕྲད་འདོད་ཧ་ཅང་ཆེ།དེ་བས།རང་ཉིད་ཀྱིས་འཁོར་གསུམ་བདལ་གཏོང་བཏང་སྟེ་ལུས་ལ་གཤོག་པ་ཐོགས་པ་ལྟ་བུའི་ཉམས་སྣང་དེ་ཁོ་མོས་མཐོང་ན་ཅི་འདྲའི་དགའ་ཨང་སྙམ།རང་ཉིད་ལྷ་ཀླུ་ཟམ་ཁར་འགྲེང་སྟེ་ལས་སྒུག་བྱེད་མཁན་ཞིག་ནས་འཁོར་གསུམ་བདལ་གཏོང་གཏོང་མཁན་ཞིག་གི་འགྱུར་ལྡོག་དེ་ཁོ་མོས་ཤེས་ན་བསམས།ཁོས་ནམ་རྒྱུན་འཁོར་གསུམ་བདལ་གཏོང་དེ་བྱ་འཕུར་བ་བཞིན་མདུན་དུ་གཏོང་ཞོར།ཉིན་ཞིག་གློ་བུར་དུ་ལྷ་མཛེས་དང་ངོ་འཕྲད་ཡོང་དུས་ཀྱི་རྣམ་པར་འདང་རྒྱག་མང་པོ་བྱས་མྱོང་།འོན་ཀྱང་།དེ་རིང་རྒྱ་མཚོ་འཁྱོམས་པ་ལྟ་བུའི་མི་ཚོགས་ཀྱི་ཀློང་དུ།ཆག་སྒོ་དེ་འདྲ་ཞིག་གི་འོག་ཏུ་མོ་དང་ངོ་འཕྲད་བྱུང་ཡོང་བསམས་པ་ཁོའི་སེམས་པའི་རྒྱ་ལའང་འཁོར་མ་མྱོང་།